送畢甥之臨邛主簿雜言
作者：梅堯臣
朝代：宋

paragraphs: 自我歷官三十年，有脚未曾行蜀川。
李白嘗言道之艱險，長嗟難劇上青天。
鳥悲猿嚎馬蹄脫，苔梯雨棧愁傾顛。
蒼崖下窺不見底，但聽雷聲輥石懸湍濺。
曉盤青泥上高煙，暮盤青泥到下泉。
劍閣如劍，巉然割腸刺恨今古連。
爾去三千九百里，巴山小馬烏布韉。
一婦一奚行李單，家具日貨能幾錢。
人皆畏避不敢往，此獨敢往何所便。
况是初宦無遠適，心意自許非由銓。
異乎哉，我今送爾徒哀憐。